জেমস অ্যান্ডারসন
জেমস মাইকেল "জিমি" অ্যান্ডারসন, ওবিই (ইংরেজি: James Michael "Jimmy" Anderson; জন্ম: ৩০ জুলাই, ১৯৮২) ল্যাঙ্কাশায়ারের বার্নলে এলাকায় জন্মগ্রহণকারী ইংরেজ ক্রিকেটার। ২০১৫ সালের এপ্রিল মাস থেকে তিনি টেস্ট ক্রিকেটে ইংল্যান্ডের সর্বোচ্চ সংখ্যক উইকেট সংগ্রাহক। তিনি প্রথম ইংরেজ বোলার হিসেবে টেস্ট ক্রিকেটে ৪০০, ৫০০, ৬০০ ও ৭০০ উইকেটে সংগ্রহের মাইলফলক স্পর্শ করেন। টেস্ট ক্রিকেটে ৬০০ উইকেটধারী অ্যান্ডারসন টেস্ট ক্রিকেটে পেস বোলারদের মধ্যে সর্বোচ্চ উইকেট সংগ্রাহক এবং সবমিলিয়ে ৪র্থ সর্বোচ্চ সংখ্যক উইকেট সংগ্রাহক। ডানহাতি পেস বোলার অ্যান্ডারসন ২০০২/০৩ মৌসুমে আন্তর্জাতিক পরিমণ্ডলে খেলা শুরু করেন। এখন পর্যন্ত তিনি দেড় শতাধিক টেস্ট এবং দুইশতের কাছাকাছি একদিনের আন্তর্জাতিক ক্রিকেটে ইংল্যান্ড দলের প্রতিনিধিত্ব করেছেন। ইনজুরির কারণে তার খেলোয়াড়ী জীবনের শুরুতে ২০০৬ সালের অধিকাংশ সময় তিনি মাঠের বাইরে ছিলেন, কিন্তু এর পর থেকে তিনি ইংল্যান্ডের টেস্ট দলের ওপেনিং বোলার হিসেবে গুরুত্বপূর্ণ ভূমিকা পালন করেন। এছাড়া তিনি ইংল্যান্ডের একদিনের আন্তর্জাতিক ক্রিকেটেও নিয়মিত ওপেনার ছিলেন, কিন্তু ২০১৫ বিশ্বকাপের পর থেকে তিনি এই ঘরানার খেলায় আর অংশগ্রহণ করেননি।